Norsk Redaktørforening

Styremøte 2016-02-09 Oslo

RKN

***Sak 2016-06: Søknad om medlemskap***

Medlemskap i Norsk Redaktørforening innvilges som kjent etter skriftlig søknad. Fra høsten 2015 ble det innført en ordning med [elektronisk medlemssøknad](https://nored.regweb.no/membershipform/). Medlemskriteriene for NR fremgår av § 4 i NRs vedtekter:

*Medlemskap innvilges etter skriftlig søknad.*

*Det forutsettes at mediets eier/utgiver har godkjent Redaktørplakaten og «Veiledende normer for sjefredaktører og andre redaktørers lønns- og arbeidsvilkår» og at så vel søker som eier/utgiver har forpliktet seg på de presseetiske normer (Vær Varsom-plakaten og Tekstreklameplakaten). For øvrig må redaktøren og utgiver/mediet fylle følgende vilkår:*

*1. Redaktøren må ha et reelt redaktøransvar i pressesedvanlig forstand og dette må være redaktørens hovedbeskjeftigelse.*

*2. Mediets formål må være fri og uavhengig produksjon og publisering av aktuell informasjon og debatt. Mediet må drives ut fra anerkjennelse av ytringsfriheten og pressefriheten som grunnelement i et demokratisk samfunn, det må rette seg mot og være tilgjengelig for allmennheten og ha en utgivelsesfrekvens og et innhold som avspeiler at mediet har en redaksjonell nyhets- og aktualitetsmessig karakter.*

I henhold til § 5 i vedtektene er det NRs styre som innvilger medlemskap. Dette kan imidlertid delegeres til sekretariatet. Ved søknader om medlemskap der det er usikkerhet om søkeren fyller kriteriene, skal dette bringes inn for styret.

Pr dato foreligger det en søknad om medlemskap som sekretariatet vil be styret vurdere:

Torstein Grude, regissør, filmskaper og ansvarlig redaktør i Piraya Film AS

Grude oppgir følgende om selskapet i forbindelse med søknaden: "Piraya Film AS er et produksjonsselskap som lager og utgir dokumentarfilm verden over med Norge som base. Filmene kjennetegnes av svært høyt kunstnerisk og journalistisk nivå, og de mottar jevnlig svært prestisjetunge priser og nominasjoner, herunder Oscar, Emmy og European Film Academy Awards.

Hovedvekten av produksjonene har aktuelle politiske tema, og filmene er viktige bidrag til samfunnsdebatten. Siste eksempel på en film som har hatt stor betydning for det norske ordskiftet er "Pels" som selskapet ga ut i samarbeid med NRK Brennpunkt.

Piraya Film har ca 4-6 utgivelser i året inkl co-produksjoner. Vi forventer økt frekvens fra 2016. Filmene vises/distribueres i Norge og internasjonalt på TV, kino, festivaler, DVD, internett.

Torstein Grude og Bjarte Mørner Tveit er majoritetseiere i Piraya Film AS. Begge er ansvarlig produsenter for sine prosjekter. Torstein Grude og Bjarte Mørner Tveit er ikke ansatt i Piraya Film AS, men fakturerer selskapet for sine tjenester. Torstein Grude er ansvarlig redaktør for Piraya Film AS."

Grude oppgir videre at Piraya Film har godkjent både Redaktørplakaten og Vær Varsom-plakaten. Dette fremgår foreløpig ikke av nettsidene til filmselskapet.

Spørsmålene NR-styret må ta stilling til er hvorvidt aktiviteten til Piraya Film har en utgivelsesfrekvens og et innhold som avspeiler en redaksjonell nyhets- og aktualitetsmessig karakter og hvorvidt redaktøren har et reelt redaktøransvar i pressesedvanlig forstand og at dette er søkers hovedbeskjeftigelse.

Sekretariatet velger dessuten å bringe inn denne saken til styret fordi søknaden åpenbart er inspirert av NRs partshjelp i Rolfsen-saken og at det i kjølvannet kan komme flere lignende søknader. Sekretariatet registrerer også at innhold og oppgaver knyttet til redaksjonelle lederstillinger er i endring. Mange redaksjonelle ledere har oppgaver knyttet til utvikling av nye produkter som også omfatter andre deler av mediehuset enn strengt knyttet til redaksjonen. Utgivelser og frekvens er dessuten ikke like tydelig definerbare størrelser i en digital verden.

Dersom det skal gjøres justeringer i medlemskriteriene må det som følge av endringer i vedtektene, noe som kan skje tidligst på NRs landsmøte i mai 2017. Dette kan være et naturlig tema for styrets strategiseminar høsten 2016.

Saken legges frem for NR-styret uten innstilling.